**MEMORANDUM O SOGLASJU**

**MED**

**MINISTRSTVOM ZA DIGITALNO PREOBRAZBO**

**REPUBLIKE SLOVENIJE**

**IN**

**ZVEZNIM MINISTRSTVOM ZA FINANCE**

**REPUBLIKE AVSTRIJE**

**O**

**SODELOVANJU NA PODROČJU DIGITALIZACIJE IN INOVATIVNIH TEHNOLOGIJ, VKLJUČNO Z IZMENJAVO NAJBOLJŠIH PRAKS**

Ministrstvo za digitalno preobrazbo Republike Slovenije in Zvezno ministrstvo za finance Republike Avstrije (v nadaljnjem besedilu: udeleženca),

**ob upoštevanju** dolgoletnih prijateljskih vezi med državama;

**ob upoštevanju** tesnih odnosov med državama zaradi njunega članstva v Evropski uniji;

**ob priznavanju** pomena posodobitve upravljanja in javne uprave;

**ob upoštevanju** izkušenj in znanja Republike Avstrije na področju digitalizacije, inovativnih tehnologij in najboljših praks;

**v želji** po spodbujanju sodelovanja na področju digitalizacije, inovativnih tehnologij in najboljših praks ter podpiranju gospodarskega sodelovanja,

**sta se** dogovorila:

**1. člen**

**Cilji**

1. V okviru tega memoranduma o soglasju (v nadaljnjem besedilu: memorandum) bosta udeleženca razvijala sodelovanje na področju e-upravljanja in inovacij IKT z izmenjavo strokovnega znanja in izkušenj, da bi slovenskemu udeležencu pomagali pri oblikovanju in izvajanju strateškega načrta in digitalnih rešitev, ki bodo izpolnjevale zahteve posamezne države za posodobitev upravljanja in javne uprave.
2. Sodelovanje bo osredotočeno na opredelitev ustreznih strateških programov in ključnih pobud za uporabo skupaj z oblikovanjem in izvajanjem konkretnih in prednostnih ukrepov ter digitalnih rešitev za spodbujanje razvoja okolja, ki bo omogočalo boljše storitve, preglednost javne uprave, učinkovitost izvajanja javnih storitev ter aktivno vključevanje državljanov in podjetij v proces oblikovanja politik. Poleg tega so lahko del tega sodelovanja tudi inovativne tehnologije (na primer na področju civilne zaščite).
3. Oba udeleženca lahko sprejmeta vloge in odgovornosti v zvezi z ukrepi in dejavnostmi, potrebnimi za izvajanje tega memoranduma, ter bosta sodelovala v skladu s posebno metodologijo in interakcijami.
4. Ta memorandum o soglasju ne ustvarja nobenih pravnih ali finančnih pravic ali obveznosti in se izvaja v skladu z notranjim in mednarodnim pravom.

**2. člen**

**Področje uporabe**

Splošna področja sodelovanja so med drugim:

1. prenos avstrijskega strokovnega znanja in izkušenj iz avstrijske javne uprave in zasebnega gospodarstva na področju e-upravljanja in digitalnih storitev (na primer rešitve e-uprave, kibernetska varnost, javni oblaki, izpopolnjevanje digitalnih veščin, digitalizacija na ravni občin, umetna inteligenca), gospodarskega razvoja in inovacij (digitalne zelene rešitve), da bi slovenski vladi pomagali povečati odprtost in preglednost upravljanja, izboljšati odzivnost in odgovornost javnih sistemov ter uvesti in spodbujati reforme javne uprave, katerih rezultat bodo na državljane osredotočeni sistemi;
2. izvajanje določenih projektov na podlagi avstrijskih najboljših praks;
3. načini izvajanja, odvisni od zakonskih zahtev in možnosti financiranja slovenske strani;
4. sodelovanje na področju nizkoporabnih procesorjev in polprevodniških čipov.

**3. člen**

**Načini sodelovanja**

1. Projekti, ki se izvajajo v skladu s tem memorandumom, so določeni v prilogi k temu memorandumu. Vsak tak projekt je predmet ločenega sporazuma.
2. Izvajanje tega memoranduma je odvisno od razpoložljivosti ustreznih finančnih sredstev ter od veljavnih zakonov in predpisov posamezne države. Poleg tega se za kritje stroškov upoštevajo evropski programi financiranja.

**4. člen**

**Izvedba**

1. Za zagotavljanje in usklajevanje sodelovanja v okviru tega memoranduma bo ustanovljena skupna delovna skupina, v kateri bodo predstavniki udeležencev.
2. Skupna delovna skupina se bo sestajala izmenično v Republiki Sloveniji in Republiki Avstriji letno ali na zahtevo enega od udeležencev. Ti sestanki lahko potekajo tudi virtualno. Udeleženec, ki zahteva izredni sestanek, mora zanj navesti razloge.
3. Skupna delovna skupina iz prvega odstavka 4. člena tega memoranduma je organ, pristojen za obravnavo vseh vprašanj, povezanih z izvajanjem tega memoranduma.
4. Za učinkovito in operativno izvajanje tega memoranduma lahko vsak udeleženec imenuje koordinatorja projekta, ki bo odgovoren za ureditev in izvajanje dejavnosti na podlagi tega memoranduma ali katerega koli naknadnega morda sprejetega dogovora. Vsak udeleženec pred začetkom ustreznih dejavnosti pisno obvesti drugega udeleženca o imenovanem koordinatorju projekta.

**5. člen**

**Zaupnost**

Vsak udeleženec mora spoštovati zaupnost ali tajnost gradiva, dokumentov in informacij, ki jih prejme od drugega udeleženca v zvezi z izvajanjem tega memoranduma, kot to določa njegova notranja zakonodaja in na zahtevo drugega udeleženca.

**6. člen**

**Pravice intelektualne lastnine**

1. Ne glede na morebitne naknadne pisne dogovore med udeležencema nobena določba tega memoranduma ne vpliva na lastništvo katerega koli udeleženca nad že obstoječimi pravicami intelektualne lastnine ali njihovimi spremembami, izboljšavami ali iz njih izvedenih pravic, nastalih med izvajanjem tega memoranduma, ki jih je ustvaril izključno ta udeleženec.
2. Uporaba imena, logotipa ali uradnega znaka katerega koli udeleženca na kateri koli publikaciji, dokumentu, papirju in gradivu v kakršni koli obliki, nastali v okviru tega memoranduma, je prepovedana brez predhodne pisne odobritve zadevnega udeleženca ali njegovega predstavnika.

**7. člen**

**Reševanje sporov**

Vsa nesoglasja glede razlage ali izvajanja določb tega memoranduma udeleženca rešujeta sporazumno s posvetovanji in pogajanji.

**8. člen**

**Spremembe**

1. Ta memorandum se lahko kadar koli spremeni z medsebojnim pisnim soglasjem udeležencev. Take spremembe začnejo veljati z dnem podpisa.
2. Take spremembe ne vplivajo na projekte, ki so se začeli izvajati v skladu s tem memorandumom pred datumom začetka veljavnosti spremembe, razen če se udeleženca ne odločita drugače.
3. Take spremembe ne vplivajo na izvajanje projektov in programov, o katerih sta se udeleženca dogovorila pred datumom začetka veljavnosti spremembe, razen če se udeleženca ne odločita drugače.

**9. člen**

**Začetek veljavnosti in prenehanje**

1. Ta memorandum začne veljati na dan podpisa in velja dve (2) leti. Nato se samodejno podaljšuje za zaporedna obdobja treh (3) let, razen če ga eden od udeležencev ne prekine s pisnim obvestilom drugemu udeležencu tri (3) mesece vnaprej.
2. Prekinitev tega memoranduma ne vpliva na projekte, ki so se začeli izvajati v skladu s tem memorandumom pred prekinitvijo, razen če se udeleženca ne odločita drugače. Prekinitev tega memoranduma o soglasju ne bo vplivala na izvajanje projektov in programov, o katerih sta se oba udeleženca dogovorila, razen če se udeleženca ne odločita drugače.

Podpisano v Ljubljani 22. marca 2024 v dveh izvirnikih v angleškem jeziku.

|  |  |
| --- | --- |
| -------------------------------------------- | -------------------------------------------- |
| Dr. Emilija Stojmenova Duhministrica za digitalno preobrazbo Republike Slovenije | Dr. Magnus Brunner, LL.M. zvezni minister za finance Republike Avstrije  |

Priloga:

**SEZNAM PROJEKTOV**

Projekt(i) za sodelovanje v skladu s tem memorandumom so:

1. Izpopolnjevanje digitalnih spretnosti
2. Javni oblaki
3. Digitalizacija na ravni občin
4. Kibernetska varnost
5. Rešitve e-uprave
6. Umetna inteligenca
7. Digitalne, zelene rešitve
8. Nizkoporabni procesorji in polprevodniški čipi

Seznam bo spremenjen v skladu s prihodnjimi ločenimi sporazumi.